Noget tyder på, at der er en lille bitte chance for, at sangen ”Kom, maj, du søde milde” skal ændres til ”Kom, februar, du søde milde” . De seneste dage har nemlig været ekstraordinære solrige og varme, og ikke nok med at det får os til at købe årets første isvaffel, smide vinterjakken og finde solbrillerne frem, så påvirker det også naturen. Blomsterne springer nemlig ud og alting bliver så småt grønnere, og det sker alt sammen langt tidligere end normalt. I dag tog TV2 Nord til Volsted, hvor to eksperter holder nøje øje med naturens gang. Karin Winther er naturvejleder i Vesthimmerlands Kommune, og hun holder også godt øje med naturen. Hasseltræet har nydt godt af den milde vinter, og normalt begynder træet først at blomstre i marts. Insekterne er også kommet frem for at udnytte solens varme, og ifølge Karin Winther plejer insekterne ikke at være så aktive på dette tidspunkt af året. Helt inde i skovens dybde, er der også tegn på, at de større dyer er kommet frem. Ifølge Karin Winther kan man nemlig se grævlingespor. Jens Jørgen Kortegaard har oplevet 96 vintre i sit liv, men aldrig én vinter som denne. - Det er specielt, for normalt har vi meget sne, siger han. Den 96-årige naturelsker holder især øje med, hvornår lærken melder sin ankomst. - I 2014, kom lærken den 27. februar, men den er her nu, så det er en rekord, siger han. Rekorden for højeste middeltemperatur for februar, lyder på 5,5 grader og blev sat i 1990.

Referat:
Februar har været usædvanlig varm, og de høje temperaturer har betydet, at både dyre- og planteliv er ekstra langt fremme i forhold, hvad de ellers ville være på denne tid af året.